作者：卢炳
词牌/韵律：贺新郎

paragraphs: 绿遍芳郊木。
早红褪香乾，堪叹韶华瞬目。
薄幸东皇缘底事，得恁匆匆去速。
正永日、初长晴淑。
尤忆夜来成梦处，记分明、浑似瑶台宿。
人语静，燕双逐。
纱窗一炷沈烟馥。
拚淋浪剧饮，高枕春酲草屋。
无计留春添怅望，空写新词叠幅。
算负却、照妆画烛。
欲说萦心些个事，恐教人、蹙损眉峰绿。
慵倚遍，画阑曲。